Meghan, Sussexi hertsoginna

Meghan (sünninimi Rachel Meghan Markle; sündinud 4. augustil 1981 Ameerika Ühendriikides) on Suurbritannia printsi Harry abikaasa ning endine ameerika näitleja ja modell. 

Meghanit tuntakse ka kui aktivisti, kes juba noorest east on tegelenud vabatahtliku tööga, korraldanud kampaaniaid, võtnud osa heategevuslike organisatsioonide tööst ning võidelnud naiste õiguste eest.

Perekond

Rachel Meghan Markle on sündinud 4. augustil 1981 Los Angeleses Californias. Meghani ema on Doria Loyce Ragland ja isa Thomas Markle. Meghan on oma vanemate ainus laps.

Doria Loyce Ragland ja Thomas Wayne Markle tutvusid 1970. aastate lõpus Hollywoodis televisiooni- ja filmistuudios Sunset Gower Studios sarja "Keskhaigla" ("General Hospital") võtetel. Naine oli tollal 23- ja mees 35-aastane. Markle’i isa töötas filmistuudio valguskujundajana ning ema grimmikunstniku assistendina. Enne Doriaga kohtumist oli Thomas lahutanud 11 aastat kestnud abielu Roslyn Markle’iga (neiupõlvenimi Roslyn Loveless). Kooselust Roslyniga on tal kaks last, poeg Thomas Markle juunior ning tütar Samantha Marie Markle.

Meghani ema ja isa abiellusid 23. detsembril 1979. Doria oli afroameeriklane, Thomas europiid. Heledanahalise beebiga ringi liikunud Dorialt küsiti kord, kus lapse ema on, kuna arvati, et ta on kõigest lapsehoidja. Doria ja Thomase abielu kestis 8 aastat. Nad kolisid eraldi elama, kui Meghan oli kaheaastane, ning lahutasid ametlikult abielu aastal 1987, kui Meghan oli kuuene. Põhjuseks toodi lepitamatud lahkhelid. Hooldusõiguse osas lepiti kokku, et see jääb mõlemale vanemale, kuid enamiku ajast elas Meghan siiski koos emaga ning isa juures veetis ta mõne nädala ja suvevaheajad. Meghani ema Doria kutsub tütart endiselt hellitavalt ka Lillekeseks (Flower).

Hariduskäik

Eelkoolist kuuenda klassini õppis Meghan Markle Hollywoodis asuvas erakoolis Little Red Schoolhouse. Kool oli tasuline ja üsna kulukas. 1980. aastatel oli õppemaks väiksem, kuid praegu ulatub see juba mitmekümne tuhande dollarini aastas. 

Pärast kuuenda klassi lõpetamist asus Meghan õppima Immaculate Heart High Schooli. See oli katoliku nunnade asutatud kirikukool Los Angeleses, mõnesaja meetri kaugusel Ameerika Filmiinstituudist. Kool rõhus moraalsele ja ühiskondlikule arengule, tähtis koht oli harjumuspärase ühendamisel uuenduslikuga. Meghan teadis juba varakult, et tahab näitlejaks saada. Ta võttis lisaks palju näitlemistunde ning sai koolinäidendites kaalukaid rolle.

Markle asus kõrgharidust omandama Northwesterni Ülikoolis, mis asub Evanstonis Illinoisi osariigis. Selles ülikoolis on kõrgetasemeline teatrialane õppekava ning suur humanitaarainete valik. Meghan astus ka Kappa Gamma korporatsiooni. 2003. aastal lõpetas ta Northwesterni ülikooli ning sai bakalaureusekraadi nii teatri kui ka rahvusvaheliste suhete alal. Seejärel sai ta praktikandikoha Ameerika Ühendriikide suursaatkonnas Buenos Aireses ning õppis ka Hispaanias. Ta on õppinud ka kuus aastat prantsuse keelt.

Suhted

Meghani esimene abielu oli Hollywoodi näitleja ja produtsendi Trevor Engelsoniga. Paar tutvus 2004. aastal ning nende pulmad peeti 2011. aastal Jamaica saarel Ocho Rios. Abielu ei kestnud kaua ja paar lahutas 2013. aasta augustis. Markle'i järgmine romantiline suhe oli kuulsa Kanada koka Cory Vitielloga, mis kestis umbes kaks aastat ning lõppes 2016. aasta mais.

Meghan ja prints Harry tutvusid 2016. aasta juulis, kui nende ühine tuttav moedisainer Misha Nonoo korraldas noortele pimekohtingu. Edasi kohtusid noored veel mitmel korral ning kihlusid 27. novembril. Prints Harry kaitses Meghanit ka avalikult, kui näitleja internetis mitmel teemal sõna võttis. Harry ja Meghan abiellusid 19. mail 2018 Windsori lossi püha Jüri kabelis. Meghan oli esimene ameeriklane, kes abiellus Suurbritannia kuningliku perekonna liikmega. 

Pärast pulmi kolis kuninglik paar elama Kensingtoni lossi Nottinghami majja, veidi hiljem koliti Windsori lossi. 2020. aastast elavad Meghan ja prints Harry Ameerika Ühendriikides Californias.

Varasem tegevus

Meghan Markle hakkas näitlemisega tegelema 2002. aastal. 2003. aastal lõpetas ta Illinoisi osariigis asuva Northwesterni Ülikooli bakalaureusekraadiga teatri ja rahvusvaheliste suhete erialal. Enne tuntuks saamist töötas ta Ameerika Ühendriikide suursaatkonnas Argentinas, näitlejatööst vabal ajal teenis üüriraha kalligraafiliste teostega.

Enda näitlejana proovilepanekuks osales Meghan ühes pisirollis mängusaates "Deal or No Deal" (2007). Tema näitlejakarjäär sai hoo sisse 2011. aastal, kui ta mängis telesarjas "Suits" Rachel Zane'i. Ta lõpetas sarjas näitlemise 7. hooajal 2017. aasta lõpus. Ta on mänginud ka muudes telesarjades ja filmides, näiteks "Century City" (2004), mis oli tema teine näitlemisroll, "The War at Home" (2006), "Without the Trace" (2008), kus ta mängis üliõpilast, "90210" (2008), "Fringe" (2009), "The League" (2009), "Castle" (2012), "CSI: NY", kus ta oli politseiniku rollis ja "CSI: Miami", kus ta mängis noort FBI agenti. 

Hertsoginna Meghanil oli ka blogi "The Tig", mille kirjutamist alustas ta 2014. aastal. Markle kirjutas blogis ilu teemadel, toidust, moest ja reisimisest. Tema blogi mõte oli julgustada inimesi olema enesekindlam. Pärast peaaegu kolme aastat blogimist lõpetas Meghan kirjutamise 2017. aasta aprillis ning sulges ka oma Instagrami konto, kus tal oli ligikaudu kolm miljonit jälgijat.

2015. ja 2016. aastal lõi Markle koostöös Kanada rõivafirmaga Reitmans kaks moeliini. Moesarja hulka kuulusid kunstnahast retuusid ja seelikud, lohvakad T-särgid, türp ja kašmiirpontšo. Rõivasari osteti kohe ära.

Heategevustöö

Meghan on heategevusorganisatsioone toetanud juba lapseeast. 11-aastaselt veenis ta üht ettevõtet muutma oma telereklaami, kuna Meghani arvates oli reklaamis kasutatud keel liiga seksistlik. Samuti on ta osalenud vabatahtlikuna Skid Row' supiköögis ning loonud programme, et toidu ülejäägid annetataks kodutute varjupaikadele. 2014. aastal sai ta organisatsiooni One Young World heategevusnõunikuks.

Markle on innukas naiste õiguste eest seisja. 2015. aastal sai ta Ühinenud Rahvaste Organisatsiooni (ÜRO) Soolise Võrdõiguslikkuse ja Naiste Õiguste Edendamise Agentuuri naiste poliitilise osaluse ja juhtimise kaitsjaks. Ta on korraldanud kampaaniaid ja võidelnud ka selle eest, et kõikidel lastel oleks võrdsed võimalused haridusele.

Isiklikku
6. mail 2019 sündis tema ja prints Harry esimene laps, poeg Archie Mountbatten-Windsor, kes on Briti troonipärimisjärjekorras seitsmes. 4. juunil 2021 sündis nende tütar Lilibet Diana Mountbatten-Windsor, kes on Briti troonipärimisjärjekorras kaheksas.
Briti prints Harry ja Meghan Markle said tütre ERR Uudised, 06.06.2021.

Viited

Kategooria:Briti kuninglik perekond
Kategooria:Ameerika Ühendriikide näitlejad
Kategooria:Ameerika Ühendriikide modellid
Kategooria:Northwesterni Ülikooli vilistlased
Kategooria:Sündinud 1981